DA Den Europæiske Unions Tidende C 299/29

Offentliggørelse af en ansøgning i henhold til artikel 50, stk. 2, litra a, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 299/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»AYDIN İNCİRİ«

EU-nr.: TR-PDO-0005-01116 — 11.6.2013

BGB ( ) BOB ( X )

1. Betegnelse

»Aydın İnciri«

2. Medlemsstat eller tredjeland

Tyrkiet

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Aydın İnciri er betegnelsen på tørrede Sarılop-figner. Sarılop-figner er en sort af ficus carica domestica (hunplante). Der er tale om ficus carica erinosyce, en undersort af ficus carica L., der er en undersort af ficus L.

Fysiske egenskaber:

Skal: Skallen er gullighvid og tynd.

Frø: Frøene er fyldte.

Størrelse: Der bør højst gå 90 frugter på et kilo.

Kemisk sammensætning:

100 g tørrede figner indeholder: (højst) 20 % vand, (mindst) 213 kcal, (mindst) 50 % sukker, (mindst) 120 mg calcium (Ca).

Organoleptiske egenskaber: Frugtkødet er blødt og honningagtigt, næsten flydende. Frugterne har en særlig sød eftersmag og en sød duft.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Samtlige processer lige fra produktion til høst og tørring af Aydın İnciri skal foregå i det geografiske område, der er specificeret under punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Følgende oplysninger, som skal være let læselige og uudslettelige, skal skrives eller trykkes på Aydın İnciri-fignernes emballage:

— handelsnavn og adresse, kortform af virksomhedens navn og adresse eller virksomhedens registrerede varemærke

— varepartiets nummer

— varebetegnelse, dvs. Aydın İnciri og

— følgende logoer:

4. Kort angivelse af det geografiske områdes afgrænsning

Samtlige distrikter og landsbyer i provinsen Aydın.

5. Tilknytning til det geografiske område

Aydın İnciri er tørrede frugter af sorten ficus carica domestica. De miljømæssige og menneskelige faktorer, der bidrager til frugternes modnings- og tørringsproces, resulterer i frugter med en tynd, gullighvid skal og blødt frugtkød. Den metode, der anvendes ved tørring af Aydın İnciri, adskiller denne type figner fra tørrede figner, der produceres i andre regioner. Fignerne tørres i solen af dygtige og erfarne medarbejdere, der anvender traditionelle metoder i et helt og holdent naturligt miljø.

Aydın İnciri-fignernes oprindelsesregion karakteriseres ved et dybt jordlag bestående af sand og ler, som forbedres med organisk materiale og kalk fra gnejs eller schist og gnejs. Jordens indhold af sand betyder, at den er veldrænet, hvilket medvirker til at hindre udviklingen af bakterielle sygdomme og svampesygdomme og gør det muligt at producere frugter af høj kvalitet.

Vinteren er mild, og sommeren er varm og tør. Den årlige gennemsnitstemperatur er på 18-20 °C. Temperaturen når helt op på 30-32 °C i den periode, hvor frugterne modnes og tørres, hvilket er en forudsætning for, at tørreprocessen foregår korrekt. Den gennemsnitlige årlige nedbørsmængde er på 625-675 mm. Det er vigtigt, at vejret er tørt og skyfrit i modnings- og tørringsperioden, eftersom regn kan resultere i frugter af ringere kvalitet. En lav fugtighed giver en tykkere skal, og en høj fugtighed giver en mørkere farve og får frugterne til at revne, hvilket forringer kvaliteten. I november og juni falder der en del nedbør i Aydın İnciri-området, mens den gennemsnitlige nedbørsmængde i august og september er på 41-98 mm. Områdets topografiske struktur betyder, at den fugtige luft fra havet tvinges videre op i baglandet, og at den tørre luft fra baglandet blæser ud til kysten, idet bjergene ligger vinkelret på havet. Vindforholdene i Büyük- og Küçük Menderes-dalen har afgørende betydning for produktionen af figner, og de afgrænser således det område, hvor disse kvalitetsfigner kan dyrkes. Nordøstenvinden, som blæser om formiddagen, er meget vigtig for modnings- og tørringsprocessen. Den fugtige havbrise, der kommer fra vest om eftermiddagen, bevirker, at fignerne vokser sig store og tyndskallede. Disse to vinde, der blæser fra forskellige retninger, betyder, at fignerne tørres på en sådan måde, at der opnås et produkt af meget høj kvalitet.

Der er produceret Aydın İnciri-figner i dette område i årtusinder. Der findes henvisninger til dyrkning af figner med den botaniske betegnelse ficus carica L. i Caria i det vestlige Anatolien, som viser, hvor langt tilbage i tiden der er dyrket figner i området, og hvilken betydning figendyrkningskulturen har haft for det ægæiske område. Produktion, høst og tørring af figner er foregået efter samme traditionelle metoder i mange år. Figner har altid været en del af dagligdagen i området. Figenproduktion er blevet et vigtigt håndværk for folk i området, og figendyrkningsteknikkerne blev tidligere og bliver stadig lært videre til børnene i en tidlig alder. Der skal dygtige og erfarne folk til at producere tørrede figner af høj kvalitet, da fignerne skal kontrolleres tidligt om morgenen og sent om eftermiddagen. Fignerne stables om aftenen og dækkes af et tykt klæde for at beskytte dem mod insekter og eventuel dug. Denne proces gentages hver dag, indtil fignerne er tørret til det korrekte vandindhold.

Aydın İnciri-figner har en særlig betydning for Aydın-provinsen og er områdets symbol. Figenmønstret bruges ofte som dekoration i provinsens landsbyer og byer. Der findes også en figenstatue på et af torvene. Der er mange figenfestivaler i Aydın, f.eks. i Germencik og İncirliova. Der arrangeres traditionelt sådanne festivaler hvert år i byer eller landsbyer.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

De tyrkiske myndigheder iværksatte den nationale indsigelsesprocedure med offentliggørelsen af en ansøgning om anerkendelse af Aydın İnciri som en BOB i Den Tyrkiske Republiks officielle tidende nr. 26234 af 20. juli 2006. Aydın İnciri blev efterfølgende registreret officielt af Det Tyrkiske Patentinstitut.

Varespecifikationen findes på det tyrkiske patentinstituts webside ved at klikke på »Aydın İnciri«: http://www.tpe.gov.tr/TurkPatentEnstitusu/geographicalRegisteredList/.

(1) EUT L 343 af 14.12.2012, s. 1.